ིན་ཛ་ལནྜ་རར་འདུད། །དམངས་རིགས་ལང་ཚོ་རྒས་པས་སྐྱེ་བ་སྣང་། །འཕོ་བའི་དབང་ཐོབ་སྤྱི་བོར་ཟླ་དཀྱིལ་བསྒོམས། །གཟུང་འཛིན་ཟླ་ཉི་གཉིས་མེད་སྒྲ་གཅན་གྱིས། །བཅོམ་པས་མཆོག་ཐོབ་རཱ་ཧུ་ལ་དེར་འདུད། །རིག་གནས་ལྔ་ལ་མཁས་པས་སྨྲ་བའི་གཏེར། །བསྒྲེས་ནས་སྤྱན་ལྡོག་མཁའ་འགྲོའི་གདམས་པ་ཐོབ། །སྣང་སྲིད་ལུས་སེམས་མར་མེའི་ཏིང་འཛིན་གྱིས། །ཡེ་ཤེས་ནོར་རྙེད་དྷརྨ་པ་ལར་འདུད། །གཡུང་རིང་རྟག་དུ་སྣོད་ཁུར་སློང་བས་བྲེལ། །སྒེག་མཛད་རྡོ་རྗེའི་སྨིན་གྲོལ་ཁྲིད་མཛོད་ཕྱེས། །སྟོང་ཉིད་སྣོད་དུ་བདེ་ཆེན་འབྲས་བུ་སློང་། །སྐལ་ལྡན་ཀུན་ཚིམ་དྷོོ་ཀ་རི་པར་འདུད། །དམན་རིགས་ཞིང་པ་གསང་ཆེན་ཉེ་ལམ་རྙེད། །རྟོག་པ་ཐང་བཤོལ་བདེ་སྡུག་བླང་དོར་གྱིས། །ཕུང་པོའི་ས་གཞིར་ཁམས་ཀྱི་ས་བོན་བཏབ། །བདེ་ཆེན་འབྲས་སྨིན་མེ་དྷི་ན་ལ་འདུད། །ཚངས་རིགས་ས་སྐྱེས་ཐུགས་རྗེ་ཆེན་པོ་མཆོད། །ཀླུ་སྒྲུབ་སྙིང་པོས་གདམས་པའི་བདུད་རྩིར་བྱིན། །ཉམས་སུ་མྱོང་བས་ཞག་བདུན་སོང་བ་ན། །དགོངས་པའི་དོན་རྟོགས་སཾ་ཀ་ཛ་ལ་འདུད། །དགེ་སློང་གནས་ལྔ་སྨྲ་བའི་པཎྜི་ཏ། །མྱུར་བདེའི་ལམ་བསྟན་བཀུར་བཏབ་ཟློག་པའི་སླད། །སྲས་ཉིད་རྡོ་རྗེ་བུ་མོ་དྲིལ་བར་བསྒྱུར། །ལྷན་སྐྱེས་སྐུར་སྣང་གྷཎྜེ་པ་ལ་འདུད། །གདོལ་རིགས་བློ་བརྟུལ་རི་ཁྲོད་དབང་ཕྱུག་གིས། །རྗེས་བཟུང་རྡོ་རྗེ་ཁྲག་འཐུང་བཟླས་པ་བྱིན། །ཉེར་བཞིའི་གནས་ཉུལ་སེམས་ཀྱི་དྲི་མ་དག །གཉུག་མའི་གཤིས་རིགས་ཛོ་གི་པ་ལ་འདུད། །དམངས་རིགས་གཉིད་དགྱེས་འཁོར་བའི་ཉེས་པ་སྐྱོ། །རྣལ་འབྱོར་བྱམས་པས་གཏོར་བླུགས་དམིགས་པ་ཕོག །སྣང་སྲིད་ཕུང་ཁམས་ངང་པ་མཚོར་འཇུག་གམ། །གདམས་པས་རྒྱུད་གྲོལ་ཙ་ལུ་ཀི་ལ་འདུད། །བྱ་པའི་རིགས་འཁྲུངས་འདབ་ཆགས་རྙི་ཡིས་འཛིན། །བྱིན་རླབས་འཕོ་བའི་དབང་མཆོག་སེམས་ལ་ཐོབ། །སྒྲ་རྣམས་བྱ་སྐད་གྲགས་སྟོང་དབྱེར་མེད་བསྒོམས།།
སྒྲིབ་གཉིས་ལས་གྲོལ་གོ་རུ་ར་པར་འདུད། །བྲམ་ཟེ་ཉེ་དུ་ཤི་བས་ཡིད་སྐྱོ་ཞིང་། །འཇབ་རྩེས་སྤུ་བཏོག་ཙོག་འདུག་དཀོག་ལང་མཁན། །འཁོར་ལོ་སྡོམ་པའི་རིམ་གཉིས་ཟུང་དུ་ཆུབ། །འཁྲུལ་པའི་མདུད་གྲོལ་ཨུ་ཙི་ཀ་ལ་འདུད། །དམངས་རིགས་ལེ་ལོ་གཉིད་ཆེ་ཀུན་གྱིས་དམོད། །ཡོན་ཏན་མེད་པས་ཡི་སྐྱོ་བླ་མ་བརྟེན། །ཉལ་ནས་ཟ་བཞིན་སྣང་སྟོང་ཟུང་འཇུག་བསྒོམས། །འཁྲུལ་པའི་རྒྱ་ཞིག་ན་གུ་ཎ་ལ་འདུད། །བྲམ་རིགས་རྒྱལ་པོའི་སློབ་དཔོན་ཆོས་སྒོར་ཞུགས། །གཏོར་མ་བཏང་བས་ཕྲག་དོག་བཙོན་རར་བཅུག །བྱ་ཚོགས་རྐྱེན་གྱིས་བཟོད་གསོལ་བདེན་པ་ཕུལ། །ཇི་ལྟའི་དོན་གཟིགས་ཛ་ཡ་ནནྟིར་འདུད། །ཟས་འཚོང་རིགས་གྱུར་འཁུར་བ་བཟའ་བའི་ཚེ། །ཐུགས་རྗེ་ཆེ་བྱོན་འཁུར་ཕྱེད་འཚོ་བར་ཕུལ། །ཡིག་དྲུག་གདམས་པ་སྣང་སྟོང་དབྱེར་མེད་རྩལ། །བྱང་ཆུབ་འབྲས་ཐོབ་པ་ཙ་རི་པར་འདུད། །རྒྱལ་རིགས་སྐྱེད་མོས་ཚལ་དུ་མེ་ཏོག་གི །ཁང་བཟང་སྔས་སྟན་དྲི་མ་ཡིད་ཤོར་ཚེ། །བདེན་པའི་ཆོས་ཐོས་ཞེན་འཛིན་འཁྲི་བ་ཆོད། །གནས་ལུགས་མངོན་གྱུར་ཙམ་པ་ཀ་ལ་འདུད། །དམངས་རིགས་འབྱོར་ཉམས་བསོད་སྙོམས་མ་རྙེད་པས། །སེམས་ལ་བསྡད་ལ་མཁའ་འགྲོས་གསང་སྔགས་བྱིན། །སོ་གཉིས་མ་གཏོག་བཏོན་ཏེ་ཡོན་དུ་ཕུལ། །ཐབས་ཤེས་ཟུང་ཞུགས་བྷི་ཀྵ་ཎ་ལ་འདུད། །མར་ནག་བཙོང་བས་འབྱོར་པ་ཆེར་རྒྱས་ཤིང་། །འདོད་ཡོན་བརྟེན་བཞིན་རྣལ་འབྱོར་ལ་བརྩོན་པས། །ཟག་མེད་བདེ་རོལ་ལུས་ལས་འོད་ཕུང་འབར། །འགྲོ་བའི་མགོན་གྱུར་དྷི་ལི་པ་ལ་འདུད། །རྫ་མཁན་རིགས་སྐྱེས་རྣལ་འབྱོར་ལ་བརྩོན་པས། །ཟག་མེད་བདེ་ལྡན་ཟིན་མེད་ལས་ཀྱིས་སྐྱོ། །མ་རིག་རྫ་ས་ཉོན་མོངས་འདམ་དུ་སྦྲུས། །སྲིན་ལེན་འཁོར་ལོས་རིགས་དྲུག་རྫ་རུ་བཟོས། །ཡེ་ཤེས་མེས་བསྲེགས་ཀུམྦྷ་རི་པར་འདུད། །བཅུད་ལེན་སྣོད་དུ་གསེར་འགྱུར་རྩི་བསྣོས་ཤིང་། །སྔགས་ཀྱིས་བཏབ་པས་རང་བྱུང་རྡོ་རྗེའི་སྐུར། །བསྒྱུར་ནུས་ཐུན་མོང་གྲུབ་ཆེན་རྣམ་བརྒྱད་ཀྱིས། །འགྲོ་ལ་ཕན་བརྩོན་ཙརྤ་ཊི་ལ་འདུད། །མཚར་སྡུག་འོད་ཆགས་སྨིན་ལེགས་ལུས་ཕྲ་མ། །ཀུ་ཀུ་རི་པའི་གདམས་ངག་སྙིང་ལ་འཆང་། །ཆུ་བུམ་ཆག་པས་མི་ལྡོག་བདེ་ཆེན་རྙེད། །མ་ཎི་བྷ་དྲ་བ་ཧུ་རི་ལ་འདུད།། སྡུག་གུ་མ་གཉིས་ལང་ཚོར་དར་བབ་ཀྱང་། །ལས་དབང་མི་ཁས་སྡང་བའི་མིག་ཡང་སྦྲན། །སྤྱོད་འཆང་ནག་པོ་དམ་ཚིག་རྡོ་རྗེ་ལས། །རྡོ་རྗེ་རྣམ་པར་སྒེག་མོའི་ཟབ་དོན་རྙེད། །བཅུ་གཉིས་ལོར་སོན་གྲུབ་པའི་མཚན་མ་ཐོབ། །མགོ་བོ་ཟུང་བྲེག་བླ་མར་གཏང་རག་བགྱིས། །སླར་ཡང་སོར་ཆུད་དབུ་བཅད་མཆོད་དུ་གྲགས། །མི་ཁ་ལི་དང་ཀ་ན་ཁ་ལ་འདུད། །དམངས་རིགས་ཀུ་ཅོ་ཆེ་བས་གྲོང་ནས་བསྐྲད། །སྐྱོ་ཡང་སྣང་བ་རང་གྲོལ་གདམས་ངག་རྙེེད། །གྲགས་སྟོང་འབྲུག་སྒྲ་མེ་ཏོག་ཆར་རྒྱུན་གྱིས། །ལྟ་བའི་རྩལ་རྫོགས་ཀ་ལ་ཀ་ལར་འདུད།། ཕྱག་དར་ཚེམ་བུ་བྱེད་པའི་མུ་ཏོ་བ། །ཌཱ་ཀིས་ཆོས་བསྟན་སྟོང་ཉིད་ཕྱག་དར་ཁྲོད། །དྲན་རིགས་ཁབ་སྐུད་གོས་བཙེམས་སྙིང་རྗེའི་ཁབ། །སྲིད་གསུམ་འགྲོར་ཁྱབ་སྐནྡྷ་ལི་པར་འདུད། །དམངས་རིགས་རྩྭ་ནག་འཚོང་ནས་འཚོ་བ་ལ། །འཕོ་བའི་དབང་དང་གདམས་པའི་རྩིས་སྦྲན་པས། །ཀུན་བརྟག་གཞན་དབང་ཡོངས་གྲུབ་རོ་གཅིག་རྟོགས། །སྒོམ་པའི་མཚང་རིག་དྷ་ཧུ་ལི་པར་འདུད། །རྗེ་རིགས་འདོད་ཡོན་རོ་ལ་ལོངས་སྤྱོད་ཅིང་། །སྤྲིན་གྱི་གཟུགས་མཚར་ངང་པས་ཡིད་འཕྲོག་སྟེ། །ཉེར་བཞིའི་ཡུལ་ནས་རྫས་ཀྱི་བྱེ་བྲག་བསྡུས། །བྱ་ལྟར་འཕུར་ནུས་ཨུ་དྷི་ལི་པར་འདུད། །དམངས་རིགས་ཉེ་དུ་ཀུན་ཤི་མྱ་ངན་བཅས། །དུར་ཁྲོད་རོར་སྲེད་བདེ་མཆོག་རིམ་གཉིས་བསྒོམས། །གཉེན་གྱི་ཐོད་པ་རུས་རྒྱན་ལུས་ལ་འཆང་། །བརྟུལ་ཞུགས་མཐར་ཕྱིན་ཀ་པཱ་ལ་པར་འདུད། །རྒྱལ་སྲིད་འདོད་པས་མ་ངོམས་གཞན་ཡུལ་བཅོམ། །སྙིང་རྗེ་སྐྱེས་ནས་སྦྱིན་པའི་དྲིལ་ཆེན་བསྒྲགས། །རྡོ་རྗེ་མཁའ་འགྲོའི་རིམ་གཉིས་མངོན་དུ་གྱུར། །སྣ་ཚོགས་སྤངས་པ་ཀི་ར་ཝ་ལར་འདུད། །རྒྱལ་རིགས་མཚོར་སྐྱེས་བསྟན་ལ་རབ་ཏུ་བྱུང་། །འཇིག་རྟེན་མགོན་པོས་དགྱེས་མཛད་དལ་དུ་བཅུག །འདོད་ཡོན་ཆར་གྱིས་འགྲོ་བ་ཉམ་ཐག་བསལ། །ཏིང་འཛིན་ལས་རུང་ས་ཀ་ར་པར་འདུད། །དམངས་རིགས་ཐམས་ཅད་ཟོས་ཀྱང་མ་ངོམ་ལ། །མདའ་བསྣུན་ཞབས་ཀྱིས་བཟའ་བའི་ཐབས་བསྟན་པས། །ཉི་ཟླ་སྐྲག་ནས་རི་རབ་ཕག་ཏུ་ཡིབ། །སླར་ཡང་སྣང་མཛད་སརྦ་བྷཀྵར་འདུད། །བྲམ་ཟེ་མ་བྱིན་ལེན་ལ་གོམས་པ་ཞིག །ཀླུ་སྒྲུབ་དྲུང་ཕྱིན་རྭ་རྩེས་སེམས་འཛིན་བསླབ།། སྒོམ་ནས་སྡུག་བསྔལ་སླར་ཡང་བདེ་བར་བསྒྱུར། །གྲུབ་པ་བརྒྱད་དང་ནཱ་ག་བོ་དྷིར་འདུད། །རྒྱལ་རིགས་རྔོན་ལ་ཕྱིན་པར་ཉ་ལྟོ་ཞབས། །མཇལ་ཞིང་རྡོ་རྗེ་མཁའ་འགྲོའི་སྨིན་གྲོལ་བསླབས། །སྨད་འཚོང་བྲན་བྱས་མན་ངག་འབྲལ་མེད་བསྒོམས། །གྲུབ་པའི་རྟགས་ཐོན་ད་རི་ཀ་པར་འདུད། །དམངས་རིགས་དཔལ་ལྡན་ཁྲག་འཐུང་ཡི་དམ་མཛད། །གྲུབ་པའི་མཆོག་བརྙེས་དམ་ཚིག་བྲིས་སྐུ་ཡི། །རྫུ་འཕྲུལ་བཀོད་པ་ཕྱི་པའི་རྒྱལ་པོ་དང་། །ཕྲིན་ལས་འགྲོ་འདུལ་པུ་ཏ་ལི་པར་འདུད། །རྒྱལ་རིགས་མཆིལ་ལྷྭམ་གཡེར་ཁའི་སིལ་ཁྲོལ་ཅན། །རྣལ་འབྱོར་མཐུ་སྟོབས་ཅན་གྱིས་རྗེས་སུ་བཟུང་། །འཕོ་བའི་དབང་ཐོབ་མངོན་ཞེན་ལམ་དུ་ཁྱེར། །མཐོང་སྤང་དྲི་དག་ས་ཧ་ན་པར་འདུད། །རྒྱལ་རིགས་ཨ་མྲའི་ཚལ་དུ་དགྱེས་དགུར་རོལ། །གཞན་གསོས་སྦྲང་རྩིའི་སྒྲ་ལ་ཡིད་གཅུགས་བཞིན། །བདེ་མཆོག་ལ་བསྟེན་རང་ཁྲོལ་བདུད་རྩི་ཡིས། །བྱར་མེད་དོན་རྟོགས་ཀོ་ཀི་ལ་པར་འདུད། །རྒྱལ་རིགས་ལང་ཚོས་དྲེགས་པའི་གདུལ་བྱ་ལ། །ཞི་དུལ་དེས་པའི་བཤེས་ཀྱིས་བདེ་མཆོག་ཏུ། །དབང་བསྐུར་ཚོགས་དྲུག་རང་གྲོལ་ཁྲིད་བཏབ་པས། །བསལ་བཞག་བྲལ་ཐོབ་ཨ་ནོངྒ་ལ་འདུད། །ཨོ་རྒྱན་རྒྱལ་པོའི་ལྕམ་མོ་ལུས་མཆོག་མ། །འཁོར་བར་ཡིད་འབྱུང་སྨྱོ་རྫུས་སྦས་དོན་བསྒོམས། །ལང་ཀ་པུ་རིར་རྫུ་འཕྲུལ་བཀོད་པ་བསྟན། །བསྟན་འགྲོའི་སྐྱེད་བྱེད་ལཀྵྨཱིཀ་རར་འདུད། །རིགས་ངན་ནོར་བུ་འཚོང་ཡང་འཚོ་བས་བྲེལ། །ཨ་ཙནྡྷ་ཡིས་ཚད་མེད་དགའ་བ་བཞིའི། །དོན་བཀྲོལ་ཟག་མེད་བདེ་ལ་རྣམ་པར་རོལ། །མཉམ་ཉིད་བརྡའ་སྟོན་ས་མུ་དྲ་པར་འདུད། །བྲམ་རིགས་གསེར་འགྱུར་དངུལ་ཆུའི་བཅུད་ལེན་བརྩམས། །རྫས་གཅིག་ཤེས་པས་གང་འདོད་འཆི་མེད་གྲུབ། །བགྲོད་ཀའི་རིར་བཞུགས་ཀླུ་སྒྲུབ་སྙིང་པོས་མཇལ། །འགྲོ་ཕན་རྒྱུར་གྱུར་བྱཱ་ལི་པ་ལ་འདུད། །དེ་ལྟར་གྲུབ་ཐོབ་བརྒྱད་ཅུ་རྩ་བཞི་ལ། །གདམས་ངག་སྟོན་པའི་རྣལ་འབྱོར་དེ་གྲངས་དང་། །རེ་རེ་འཁོར་ཚོགས་ཚོམ་བུ་བགྲང་ཡས་བཅས། །སྐུ་ལུས་མ་སྤང་མཁའ་སྤྱོད་གཤེགས་ལ་འདུད། །གཞན་ཡང་རྒྱ་གར་དབུས་དང་ཕྱོགས་མཚམས་སུ། །བྱོན་པའི་གྲུབ་བརྙེས་གངྒཱའི་བྱེ་སྙེད་ཙམ། །རྒྱལ་བའི་ཞིང་ཁམས་དོག་པོར་བགྱིད་སྙམ་པའི། །མཆོག་ཐུན་བདག་གིར་མཛད་པ་ཡོངས་ལ་འདུད། །གང་ལ་དད་གསུམ་གུས་པས་ཕྱག་འཚལ་ཞིང་། །དངོས་དང་ཡིད་སྤྲུལ་མཆོད་སྤྲིན་རྒྱ་མཚོའི་མཆོད། །
སྡོམ་གསུམ་དང་འགལ་ཉེས་ཚོགས་ཅི་མཆིས་བཤགས། །འཁོར་འདས་དགེ་བ་ཀུན་ལ་རྗེས་ཡི་རང་། །གདུལ་བྱའི་ཞིང་སར་བདུད་རྩིའི་གྲུ་ཅར་ཕོབ། །མི་གཡོ་རྡོ་རྗེའི་སྐུ་རུ་རྟག་པར་བཞུགས། །དགེ་བ་བླ་མེད་ཆེན་པོར་ཡོངས་སུ་བསྒྱུར། །བསོད་ནམས་དེ་ཀུན་མ་ལུས་དཔྱིད་དུ་ཤོག །དེ་མཐུས་བདག་སོགས་ཁྱེད་རྣམས་ཇི་བཞིན་དུ། །རིགས་དང་བློ་ཁྱད་རྟེན་ལ་མ་ལྟོས་པར། །དྲི་བཅས་བདེ་གཤེགས་སྙིང་པོ་ལྕགས་ཀྱི་ཁམས། །ཡེ་ཤེས་གསེར་འགྱུར་རྩི་ཡིས་སྦྲན་པར་ཤོག །སྨིན་བྱེད་ཆུ་བོས་མ་དག་དྲི་མ་སྦྱངས། །བསྐྱེད་པའི་རིམས་པས་ཞེན་རྟོག་ཕྱག་རྒྱར་སྡོམས། །རྫོགས་པའི་རིམས་པས་སྣང་གསུམ་བག་ཆགས་བྲལ། །མི་འདའི་དམ་ཚིག་གཡོ་མེད་བརྟན་པར་ཤོག །ཉེར་བཞིའི་གནས་ཡུལ་དུར་ཁྲོད་ལ་སོགས་པར། །ཞིང་སྔགས་ལྷན་སྐྱེས་འདུ་བ་ལ་བརྟེན་ནས། །ཀུན་བཟང་ཚོགས་སྤྱོད་རིག་པ་བརྟུལ་ཞུགས་དང་། །ཕྱོགས་ལས་རྣམ་རྒྱལ་སྤྱོད་པ་མཐར་ཕྱིན་ཤོག །ལྟ་བའི་རྒྱལ་པོ་གནས་ལུགས་བསལ་བཞག་བྲལ། །སྒོམ་པའི་རྒྱལ་པོ་འཁྲུལ་མེད་བཙན་ས་ཟིན། །སྤྱོད་པའི་རྒྱལ་པོ་སྤང་བླང་འཆིང་ལས་གྲོལ། །འབྲས་བུའི་རྒྱལ་པོ་རྡོ་རྗེ་ཅན་འགྲུབ་ཤོག །ཀུན་མཁྱེན་བསྟན་པ་རིས་མེད་དར་ཞིང་རྒྱས། །ཚོགས་མཆོག་རབ་འཕེལ་བསྟན་འཛིན་ཞབས་པད་བརྟན། །འགྲོ་རྣམས་རྫོགས་ལྡན་དཔལ་གྱིས་འཚོ་བཞིན་དུ། །དག་པ་གཉིས་ལྡན་བྱང་ཆུབ་ཐོབ་པར་ཤོག །ནམ་ཞིག་འཆི་ཚེ་རྣལ་འབྱོར་འཁོར་ཚོགས་ཀྱིས། །མེ་ཏོག་རྒྱལ་མཚན་གདུག་སོགས་ཐོགས་ནས་ཀྱང་། །རོལ་མོའི་སྒྲ་དང་གླུ་དབྱངས་ཚོགས་མཆོད་བཞིན། །མཁའ་ལ་སྤྱོད་པའི་གནས་སུ་འཁྲིད་པར་ཤོག །རང་བཞིན་ཆོས་ཀྱི་དབྱིངས་ལས་མ་གཡོས་ཀྱང་། །གཟུགས་སྐུ་གཉིས་ཀྱིས་འཁོར་བ་མ་སྟོངས་བར། །འབད་མེད་ཕྲིན་ལས་ནམ་མཁའི་ཁྱབ་བརྡལ་བས། །མ་ལུས་རྡོ་རྗེའི་ས་ལ་རེག་གྱུར་ཅིག ། དེ་ཡང་སྤྱིར་རྒྱ་གར་དུ་སྒྲོལ་མ་རྣལ་འབྱོར་མའི་རྒྱུད་ཁོ་ནས་གྲུབ་པ་བརྙེས་པ་རང་ཡང་ཆིག་ཁྲི་ལྔ་སྟོང་བྱོན་པར་གསུངས་པས་མཚོན། འཕགས་ཡུལ་དུ་དངོས་གྲུབ་བརྙེས་སོ་ཅོག་ནི་བསྒྲང་གི་མི་ལང་ནའང་།  དུས་ཕྱིས་ནུབ་ཕྱོགས་སཽ་རཱ་ཥཊའི་བྱེ་བྲག་ཀཱནྟ་མ་ཏིའི་རྒྱལ་པོ་ཀུཉྫའི་ཡུམ་གཤེགས་པའི་དུས་སུ།  ཞལ་ཆེམས་ལྟར་ཡེ་ཤེས་ཀྱི་མཁའ་འགྲོ་མ་ཀོ་ཀི་ལ་དང་དྷརྨ་བི་ཤ་མཆེད་གཉིས་ཀྱི་རྫུ་འཕྲུལ་གྱིས་སོ་སོའི་གནས་ནས་སྤྱན་དྲངས་ཏེ་ཚོགས་ཀྱི་འདུ་བ་གཅིག་ཏུ་བྱོན་པ་ལ།  ཕོ་རྟོགས་ཤིང་གྲོལ་བ་བཅུ་ཕྲག་བརྒྱད།  མོ་རྟོགས་ཤིང་གྲོལ་བ་བཞི་བཅས་བརྒྱད་ཅུ་རྩ་བཞིའི་གྲངས་སུ་ངེས་ལ།  དེར་ཡང་ངོས་འཛིན་ཚུལ་འདྲ་མིན་ཅི་རིགས་སྣང་མོད།  འདི་ནི་པཎྜི་ཏ་དཔའ་བོ་འོད་གསལ་གྱིས་མཛད་པའི་གྲུབ་ཐོབ་སོ་སོའི་རྟོགས་བརྗོད།  དྭ་ཧའི་འགྲེལ་བ་བྱིན་རླབས་ཀྱི་རྒྱུན་དང་བཅས་ཚད་ཐུབ་བཞུགས་པའི་རྗེས་སུ་འབྲང་སྟེ།  རང་ལོ་ཞེ་དྲུག་ཏུ་སོན་པ་རབ་བྱུང་བཅོ་ལྔ་པའི་ཀུན་འཛིན་ས་ཕོ་བྱི་བའི་ལོའི་འབྲས་ལྡན་གྱི་དུས། བདེ་འབྱུང་གཙུག་རྒྱན་སྤྲིན་བཟང་གི་མཛའ་གཅུགས་དང་ལྷན་གཅིག་ནོར་ལྡན་མའི་ཁྱིམ་དུ་རྩེ་ཞིང་ནོར་བུ་ཀེ་ཏ་ཀའི་ཁང་བཟང་ནས་དྲང་སྲོང་ཨ་གསྟྱས་སྤྲིན་གྱི་མེ་ཏོག་ཡན་ལག་བརྒྱད་ལྡན་སྒྲོན་པས་སྲིད་གསུམ་དག་བྱེད་དགའ་བའི་དུས་སྟོན་ལ་བབ་པ་ན།  ངེས་གསང་དོན་རྒྱུད་སྙིང་པོ་གྲུབ་ཐོབ་རྒྱ་མཚོའི་རིང་ལུགས།  དཔལ་ལྡན་འབྲུག་པ་ཐམས་ཅད་མཁྱེན་པ་ཡབ་སྲས་བརྒྱུད་པར་བཅས་པའིི་ལེགས་གསུང་གི་བདུད་རྩིས་འཚོ་ཞིང་།  བྱིན་རླབས་འཕོ་བའི་དབང་མཆོག་ཐོབ་པ།  བྱང་ཕྱོགས་གངས་རིའི་ཁྲོད་ཀྱི་དཱ་རི་དྲ་བྷུ་སུ་ཀུ་བ།  ངག་དབང་བསྟན་འཛིན་བློ་གྲོས་ཀྱིས་མདོ་སྟོད་རྣམ་གླིང་